এ অবস্থায় দীর্ঘ ১৯ বছর ধরে বিএনপির সঙ্গে জোটে থাকলেও এবারে বিএনপির মেয়র প্রার্থী আরিফুল হকের প্রতি চ্যালেঞ্জ ছুড়েছে স্থানীয় জামায়াত। এ নিয়ে দুই দলের মধ্যে স্থানীয় পর্যায়ে টানাপড়েন সৃষ্টি হলেও আওয়ামী লীগ প্রার্থীর নির্বাচন পরিচালনা কমিটির সমন্বয়ক ও দলের কেন্দ্রীয় সাংগঠনিক সম্পাদক আহমদ হোসেন এটাকে ‘নাটক’ বলছেন। আবার আওয়ামী লীগ নেতার প্রতিষ্ঠানে সশস্ত্র হামলা ও তাণ্ডবের পেছনে ‘পাতানো খেলা’ দেখছে বিএনপি। সিলেট জেলা বিএনপির সাধারণ সম্পাদক আলী আহমদের অভিযোগ, আওয়ামী লীগ সরকার জামায়াতের সঙ্গে সুসম্পর্ক রেখে চলছে। ফলে অসংখ্য মামলা মাথায় নিয়েও জামায়াতের নেতাকর্মীরা প্রকাশ্যে প্রচারে নামতে পারছে। এর জবাবে সিলেট মহানগর আওয়ামী লীগের সাধারণ সম্পাদক আসাদ উদ্দিন আহমদ সমকালকে বলেন, নির্বাচনে নৌকা প্রতীকের পক্ষে জোয়ার সৃষ্টি হয়েছে বলেই আবোলতাবোল বকছে বিএনপি।